Štatút
Bezpečnostnej rady Slovenskej republiky

(schválené  na 112. zasadnutí vlády SR dňa 8.decembra 2004, uznesením č. 1177/2004)

Čl. 1
Úvodné ustanovenia
(1) Bezpečnostná rada Slovenskej republiky (ďalej len “bezpečnostná rada“) je stálym poradným, iniciatívnym a koordinačným orgánom vlády Slovenskej republiky v oblasti bezpečnosti štátu.

(2) Štatút bezpečnostnej rady sa vydáva podľa článku 8 ods. 8 ústavného zákona č. 227/2002 Z.z. o bezpečnosti štátu v čase vojny, vojnového stavu, výnimočného stavu a núdzového stavu v znení ústavného zákona č. 113/2004 Z. z. (ďalej len „ústavný zákon č. 227/2002 Z.z.“).

Čl. 2
Pôsobnosť bezpečnostnej rady

(1) Základnou úlohou bezpečnostnej rady je podieľať sa na tvorbe a realizácií spoľahlivého bezpečnostného systému Slovenskej republiky, zabezpečovať koordináciu opatrení na praktické uskutočňovanie úloh v oblasti bezpečnosti Slovenskej republiky a jej medzinárodných záväzkov, pripravovať pre vládu návrhy opatrení na zachovávanie bezpečnosti štátu, na predchádzanie krízovým situáciám, ako aj návrhy na riešenie vzniknutej krízovej situácie.

(2) Bezpečnostná rada v čase mieru plní svoje úlohy v rozsahu pôsobnosti ustanovenej v § 2 zákona č. 110/2004 Z.z. o fungovaní Bezpečnostnej rady Slovenskej republiky v čase mieru (ďalej len „zákon č. 110/2004 Z.z.“).

(3) Bezpečnostná rada v čase vojny, vojnového stavu alebo výnimočného stavu za podmienok a v rozsahu ustanovenom v čl. 8 ods. 3 ústavného zákona č. 227/2002 Z. z. vykonáva ústavné právomoci vlády Slovenskej republiky.

(4) Bezpečnostná rada v čase vojny a vojnového stavu plní svoje úlohy na hlavnom mieste riadenia obrany štátu podľa § 2 ods. 4 zákona č. 319/2002 Z.z. o obrane Slovenskej republiky v znení neskorších predpisov.

Čl. 3
Zloženie bezpečnostnej rady 

(1) Bezpečnostná rada má deväť členov, jej zloženie upravuje čl. 8 ods. 4 ústavného zákona č. 227/2002 Z.z..

(2) Členovia bezpečnostnej rady  sú pri výkone funkcie nezastupiteľní.

(3) Funkčné obdobie členov bezpečnostnej rady je zhodné s funkčným obdobím vlády Slovenskej republiky. 
Čl. 4
Práva a povinnosti predsedu, podpredsedu a ďalších členov 
bezpečnostnej rady 

(1) Predseda, podpredseda a ďalší členovia bezpečnostnej rady sa pri výkone svojej činnosti riadia ustanoveniami ústavného zákona č. 227/2002 Z.z., zákona č. 110/2004 Z.z. a ostatných platných všeobecne záväzných právnych predpisov Slovenskej republiky v oblasti bezpečnosti. 

(2) V čase neprítomnosti predsedu bezpečnostnej rady zvoláva zasadnutie bezpečnostnej rady podpredseda bezpečnostnej rady po predchádzajúcom súhlase predsedu bezpečnostnej rady. 

Čl. 5
Pracovné orgány bezpečnostnej rady

(1) Bezpečnostná rada na prípravu a plnenie svojich úloh zriaďuje podľa čl. 8 ods. 5 ústavného zákona č. 227/2002 Z.z. výbor pre zahraničnú politiku, výbor pre obranné plánovanie, výbor pre civilné núdzové plánovanie a výbor pre koordináciu spravodajských služieb ako stále pracovné orgány.

(2) Pôsobnosť, zameranie činnosti, zloženie a zasadnutie výborov podľa § 7, 8, 9, 10 a 11 zákona č. 110/2004 Z.z. upravujú rokovacie poriadky výborov, ktoré po posúdení v bezpečnostnej rade predkladá podpredseda bezpečnostnej rady na schválenie do vlády Slovenskej republiky.

(3) Bezpečnostná rada môže podľa potreby, spravidla na návrh člena bezpečnostnej rady zriaďovať a zrušovať odborné pracovné skupiny, na ktorých čele stojí spravidla člen bezpečnostnej rady vymenovaný predsedom bezpečnostnej rady. Ministri a vedúci ostatných ústredných orgánov štátnej správy a ďalších orgánov štátu vyčleňujú na vyžiadanie predsedu alebo podpredsedu bezpečnostnej rady svojich zamestnancov do odborných pracovných skupín bezpečnostnej rady.

(4) Odborné pracovné skupiny prerokúvajú odborné otázky, ktoré patria do pôsobnosti bezpečnostnej rady a pripravujú podklady na jej zasadnutia. Nemajú vlastný štatút ani rokovací poriadok.

Čl. 6
Externá spolupráca 

(1) Prezident republiky má právo vyžadovať od bezpečnostnej rady a jej členov informácie a prerokúvať s ňou alebo s jej členmi otázky v rozsahu čl. 8 ods. 9 ústavného zákona č. 227/2002 Z.z..

(2) Bezpečnostná rada si môže na svoje zasadnutia podľa potreby prizvať ďalších odborníkov.

(3) Bezpečnostná rada pre svoju činnosť využíva poznatky, analýzy a informácie získané od ministerstiev, ostatných ústredných orgánov štátnej správy, iných orgánov štátnej správy, miestnej štátnej správy a vyšších územných celkov. 

(4) Bezpečnostná rada pri vytváraní a realizácii bezpečnostného systému Slovenskej republiky úzko spolupracuje s výborom Národnej rady Slovenskej republiky pre obranu a bezpečnosť, s ministerstvami, ostatnými ústrednými orgánmi štátnej správy a ďalšími štátnymi orgánmi.

Čl. 7
Kancelária Bezpečnostnej rady Slovenskej republiky

(1) Činnosť bezpečnostnej rady zabezpečuje Kancelária Bezpečnostnej rady Slovenskej republiky (ďalej len „kancelária“). Za činnosť kancelárie zodpovedá jej riaditeľ. Riaditeľ plní funkciu tajomníka bezpečnostnej rady. Úlohy tajomníka stanovuje rokovací poriadok bezpečnostnej rady. 

(2) Celkové početné stavy kancelárie určuje vláda Slovenskej republiky na návrh predsedu bezpečnostnej rady.

(3) Úlohy kancelárie rady sú uvedené v  prílohe 1 tohto štatútu. 

Čl. 8
Zasadnutie bezpečnostnej rady

Zasadnutie bezpečnostnej rady upravuje v zmysle čl. 8 ods. 8 ústavného zákona č. 227/2002 Z.z. rokovací poriadok, ktorý je vnútorným predpisom bezpečnostnej rady. Rokovací poriadok bezpečnostnej rady, jeho zmeny a doplnenia schvaľuje bezpečnostná rada.

Čl. 9
Úhrada výdavkov

Výdavky spojené s činnosťou bezpečnostnej rady sa uhrádzajú z rozpočtovej kapitoly Úradu vlády Slovenskej republiky.

Čl. 10
Zrušovacie ustanovenie

Zrušuje sa Štatút Bezpečnostnej rady Slovenskej republiky a úlohy jej kancelárie schválené uznesením vlády Slovenskej republiky č. 1061 z 18. septembra 2002.

Čl. 11
Záverečné ustanovenia

(1) Zmeny a doplnenia štatútu bezpečnostnej rady schvaľuje vláda Slovenskej republiky na návrh bezpečnostnej rady.

(2) Tento štatút je prístupný verejnosti na internetovej stránke http://www.vlada.gov.sk/vlada/poradneorgany/brsr/ a v sídle Úradu vlády Slovenskej republiky.

Čl. 12
Účinnosť

Tento štatút bezpečnostnej rady nadobúda účinnosť dňom jeho schválenia vládou Slovenskej republiky. 

Príloha č. 1

Úlohy Kancelárie Bezpečnostnej rady Slovenskej republiky

Čl. 1
Úvodné ustanovenie

	Úlohy Kancelárie Bezpečnostnej rady Slovenskej republiky sú vypracované v súlade s ústavným zákonom č. 227/2002 Z.z. o bezpečnosti štátu v čase vojny, vojnového stavu, výnimočného stavu a núdzového stavu v znení ústavného zákona č. 113/2004 Z.z., so zákonom č. 110/2004 Z.z. o fungovaní Bezpečnostnej rady Slovenskej republiky v čase mieru a v súlade so Štatútom Bezpečnostnej rady Slovenskej republiky.

Čl. 2
Pôsobnosť Kancelárie Bezpečnostnej rady Slovenskej republiky

	Kancelária Bezpečnostnej rady Slovenskej republiky (ďalej len „kancelária“) zabezpečuje úlohy spojené s činnosťou Bezpečnostnej rady Slovenskej republiky a je súčasťou organizačnej štruktúry Úradu vlády Slovenskej republiky. 

Čl. 3
Hlavné úlohy kancelárie 

	Kancelária zabezpečuje plnenie koordinačných, odborných a konzultatívnych úloh v oblasti bezpečnosti Slovenskej republiky najmä

(1)	pri vytváraní a realizácii bezpečnostného systému Slovenskej republiky
a) podieľa sa na koordinácii plánovacích, prípravných a realizačných opatrení v oblasti bezpečnosti Slovenskej republiky, ktoré určuje Bezpečnostná rada Slovenskej republiky (ďalej len „bezpečnostná rada“),
b) posudzuje návrhy plánovacích prípravných a realizačných opatrení v oblasti bezpečnosti Slovenskej republiky a svoje stanovisko k nim predkladá predsedovi a podpredsedovi bezpečnostnej rady,
c) v spolupráci s ministerstvami a inými orgánmi štátnej správy sa podieľa na vypracovaní správy o bezpečnosti Slovenskej republiky v prípade, že o jej predložení rozhodla bezpečnostná rada,
d) podieľa sa na vypracovaní koncepčných dokumentov medzirezortného charakteru, zameraných na zachovanie bezpečnosti Slovenskej republiky,^1) ktoré sa predkladajú na prerokovanie vláde Slovenskej republiky,
e) podieľa sa na posudzovaní návrhov všeobecne záväzných právnych predpisov a návrhov medzinárodných zmlúv, ktoré sa vzťahujú na bezpečnosť a obranu štátu a svoje stanovisko k nim predkladá predsedovi a podpredsedovi bezpečnostnej rady,

(2)	pri plnení medzinárodných záväzkov v oblasti bezpečnosti
a) posudzuje návrhy súvisiace s plnením medzinárodných záväzkov Slovenskej republiky v oblasti bezpečnosti a svoje stanovisko k nim predkladá predsedovi a podpredsedovi bezpečnostnej rady,
b) posudzuje návrhy súvisiace s účasťou Slovenskej republiky na činnosti zameranej na záchranu životov a zdravia osôb a ochranu majetku mimo územia Slovenskej republiky a svoje stanovisko k nim predkladá predsedovi a podpredsedovi bezpečnostnej rady,

(3)	pri vyhodnocovaní bezpečnostnej situácie v Slovenskej republike a vo svete v spolupráci s ministerstvami a inými orgánmi štátnej správy vyhodnocuje bezpečnostnú situáciu v Slovenskej republike a vo svete, najmä riziká ohrozenia bezpečnosti štátu, ktoré môžu viesť k vzniku krízovej situácie a  predkladá predsedovi a podpredsedovi bezpečnostnej rady návrhy opatrení na zníženie alebo odstránenie týchto rizík. Úlohy spojené s touto činnosťou zabezpečuje stále situačné centrum pre monitorovanie bezpečnostného prostredia v Slovenskej republike a vo svete (ďalej len „situačné centrum“), ktoré je súčasťou organizačnej štruktúry kancelárie. Štatút a úlohy situačného centra schvaľuje vláda Slovenskej republiky, 

(4)	pri príprave opatrení na zachovávanie bezpečnosti Slovenskej republiky, na predchádzanie krízovým situáciám, ako aj návrhov na riešenie vzniknutej krízovej situácie spolupracuje s príslušnými orgánmi ministerstiev a inými orgánmi štátnej správy  najmä,
a) spolupracuje so sekretariátom ústredného krízového štábu^2) pri príprave opatrení na riešenie krízovej situácie,
b) spolupracuje s bezpečnostnými radami krajov v oblasti bezpečnosti Slovenskej republiky; posudzuje návrhy opatrení na zachovanie bezpečnosti kraja a opatrení na predchádzanie krízovej situácie,^3) ktoré bezpečnostnej rade predkladá bezpečnostná rada kraja a svoje stanovisko k nim predkladá predsedovi a podpredsedovi bezpečnostnej rady,
c) v spolupráci s členmi bezpečnostnej rady a výbormi bezpečnostnej rady pripravuje návrh plánu práce bezpečnostnej rady na príslušný rok,

(5)	pri organizačnej a technicko-administratívnej činnosti 
	a) zabezpečuje úlohy sekretariátu bezpečnostnej rady a sekretariátu výboru bezpečnostnej rady pre koordináciu spravodajských služieb,
	b) organizačne zabezpečuje činnosť bezpečnostnej rady a pri príprave zasadnutí spolupracuje s členmi a výbormi bezpečnostnej rady, s Kanceláriou prezidenta Slovenskej republiky, Úradom ochrany ústavných činiteľov a diplomatických misií Ministerstva vnútra Slovenskej republiky a inými štátnymi orgánmi, 
	c) zabezpečuje vyrozumenie členov bezpečnostnej rady, členov výboru bezpečnostnej rady pre koordináciu spravodajských služieb a pracovníkov kancelárie v prípade ich zvolania. Podrobnosti o vyrozumení ustanoví smernica, ktorú schvaľuje bezpečnostná rada,
	d) zabezpečuje podklady pre predsedu a podpredsedu bezpečnostnej rady na rokovanie bezpečnostnej rady,
	e) zabezpečuje ochranu utajovaných skutočností v činnosti bezpečnostnej rady v súlade s ustanoveniami osobitného predpisu^4),
	f) sleduje a vyhodnocuje plnenie úloh v oblasti bezpečnosti Slovenskej republiky, vyplývajúcich z uznesení bezpečnostnej rady,
	g) zabezpečuje koordináciu činností výborov a odborných pracovných skupín bezpečnostnej rady,
	h) v rámci prípravy materiálov v oblasti bezpečnosti, určených na zasadnutie vlády Slovenskej republiky plní úlohy aj podľa pokynov vedúceho Úradu vlády Slovenskej republiky.

Čl. 4
Zásady činnosti kancelárie 

	Kancelária pri príprave stanovísk a návrhov opatrení pre predsedu a podpredsedu bezpečnostnej rady v oblasti bezpečnosti sa opiera o
(a)	odborné poznatky a skúsenosti ministerstiev a iných orgánov štátnej správy,
(b)	odborné stanoviská vysokých škôl, výskumných a iných ústavov a inštitúcií.

Čl. 5
Organizácia činností kancelárie 

(1) Na čele kancelárie je riaditeľ, ktorého vymenúva a odvoláva predseda bezpečnostnej rady.

(2) Riaditeľ zodpovedá za výkon svojej funkcie predsedovi bezpečnostnej rady a vo veciach štátnozamestnaneckého pomeru riaditeľa rozhoduje podľa osobitného predpisu^5) vedúci Služobného úradu Úradu vlády Slovenskej republiky.

(3) Riaditeľ predkladá návrh celkových početných stavov kancelárie predsedovi bezpečnostnej rady.

(4) Riaditeľ plní funkciu tajomníka bezpečnostnej rady.

Čl. 6
Účinnosť

	Tieto úlohy kancelárie nadobúdajú účinnosť dňom ich schválenia vládou Slovenskej republiky, okrem čl. 3 odseku 3, ktorý nadobudne účinnosť dňom uvedenia situačného centra do prevádzky.